SET ปิดลบ 1 จุด แกว่งตัวรอปัจจัยใหม่ โบรกฯมองบ่ายซึมต่อ แนวรับ 1,535
SET ปิดลบ 1 จุด แกว่งตัวรอปัจจัยใหม่ โบรกฯมองบ่ายซึมต่อ แนวรับ 1,535
14 พ.ค. 2564

ผู้สื่อข่าวรายงานว่า ดัชนีตลาดหุ้นไทยช่วงเช้าปิดที่ระดับ 1,547.08 จุด ลดลง 1.05 จุด (-0.07%) มูลค่าการซื้อขายราว 57,327 ล้านบาท
น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยเช้านี้แกว่งตัวในกรอบหลังยังไม่มีปัจจัยขับเคลื่อนใหม่เข้ามาผลักดันให้ขึ้นไปได้ และยังมีความกังวลสถานการณ์การแพร่ระบาดไวรัสโควิด-19 ในประเทศ ทำให้ได้ไม่ไกล และตลาดฯก็ตอบรับปัจจัยเรื่องเงินเฟ้อสหรัฐฯพุ่งไปมากแล้ว จึงแกว่งซึมออกด้านข้างเพื่อรอปัจจัยใหม่ต่อไป
ส่วนตลาดหุ้นในภูมิภาคเอเชียเช้านี้เคลื่อนไหวในแดนบวกมากกว่าลบ โดยตลาดในกลุ่ม TIP ติดลบจากความกังวลสถานการณ์การแพร่ระบาดไวรัสโควิด-19 ของแต่ละประเทศยังค่อนข้างหนัก แม้เศรษฐกิจสหรัฐฯจะดี แต่หากการแพร่ระบาดโควิดยังไม่มีความแน่นอนก็ยังลำบากต่อการฟื้นตัว
พร้อมให้ติดตามการทยอยประกาศผลประกอบการช่วงโค้งสุดท้าย ซึ่งนักลงทุนสามารถเลือกลงทุนหุ้นเป็นรายตัวได้โดยพิจารณาจากงบฯที่ประกาศออกมาแล้ว ส่วนนอกประเทศให้ติดตามตัวเลขเศรษฐกิจของสหรัฐฯต่อไป โดยเฉพาะตัวเลขภาคแรงงาน
แนวโน้มการลงทุนในช่วงบ่ายนี้ น.ส.ธีรดา กล่าวว่า ตลาดฯคงจะแกว่งตัวในกรอบในลักษณะซึม ๆ โดยมีแนวรับ 1,535 จุด ส่วนแนวต้าน 1,555-1,560 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
STGT มูลค่าการซื้อขาย 4,357.70 ล้านบาท ปิดที่ 48.00 บาท เพิ่มขึ้น 2.50 บาท
PTT มูลค่าการซื้อขาย 2,071.16 ล้านบาท  ปิดที่ 40.25 บาท เพิ่มขึ้น  0.25 บาท
SAWAD  มูลค่าการซื้อขาย 1,811.43 ล้านบาท ปิดที่ 71.75 บาท ลดลง  2.25 บาท
KBANK มูลค่าการซื้อขาย 1,690.81 ล้านบาท ปิดที่ 122.00 บาท ลดลง  0.50 บาท
TIDLOR มูลค่าการซื้อขาย 1,458.77 ล้านบาท ปิดที่ 40.75 บาท ลดลง  0.25 บาท